### NN 36/2023 (29.3.2023.), Presuda Visokog upravnog suda Republike Hrvatske poslovni broj: UsII-28/23-6 od 15. ožujka 2023.

VISOKI UPRAVNI SUD REPUBLIKE HRVATSKE

619

PRESUDA

Visoki upravni sud Republike Hrvatske u vijeću sastavljenom od sudaca toga suda, Mire Kovačić, predsjednice vijeća, Radmile Bolanča Vuković i dr. sc. Sanje Otočan, članica vijeća te više sudske savjetnice Žanet Vidović, zapisničarke, u upravnom sporu tužitelja J. T., K., B. M., protiv tuženika Vlade Republike Hrvatske, Z., kojeg zastupa Županijsko državno odvjetništvo u Z., radi raspuštanja Općinskog vijeća Općine Č., na sjednici vijeća održanoj 15. ožujka 2023.

presudio je

I. Odbija se tužbeni zahtjev za poništavanje rješenja Vlade Republike o raspuštanju Općinskog vijeća Općine Č., klasa: 022-03/23-09/05, urbroj: 50301-21/32-23-2 od 16. veljače 2023.

II. Odbija se zahtjev tuženika za naknadu troška za sastav odgovora na tužbu.

III. Ova presuda objavit će se u »Narodnim novinama«.

Obrazloženje

1. Osporavanim rješenjem tuženika Vlade Republike Hrvatske od 16. veljače 2023. o raspuštanju Općinskog vijeća Općine Č., točkom I. raspušteno je Općinsko vijeće Općine Č., a članovima Općinskog vijeća prestaje mandat. Prema točki II. Vlada Republike Hrvatske imenovat će, posebnim rješenjem povjerenika Vlade Republike Hrvatske u Općini Č. za obavljanje poslova iz nadležnosti Općinskog vijeća Općine Č. Sukladno točki III. povjerenik Vlade Republike Hrvatske preuzima sve ovlasti Općinskog vijeća Općine Č., a prema točki IV. rješenja sredstva za rad povjerenika Vlade Republike Hrvatske osiguravaju se u proračunu Općine Č. Prema točki V. ovo rješenje stupa na snagu danom objave u »Narodnim novinama«.

2. Navedeno rješenje Vlade Republike Hrvatske doneseno je na temelju članka 84. stavka 1. točke 8. Zakona o lokalnoj i područnoj (regionalnoj) samoupravi (»Narodne novine« 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – Zakon) na sjednici održanoj 16. veljače 2023. Rješenje je objavljeno u »Narodnim novinama« 17. veljače 2023. (»Narodne novine« 19/23.).

3. Tužitelj je tužbu podnio radi povrede postupka, pogrešne primjene materijalnog prava te netočno i nepotpuno utvrđenog činjeničnog stanja. Ističe da je Vlada Republike Hrvatske donjela 16. veljače 2022. na svojoj 195. sjednici, osporavano rješenje o raspuštanju Općinskog vijeća Općine Č., koje rješenje je obavljeno u »Narodnim novinama« 19/23 od 17. veljače 2023. Poziva se na članak 85. stavak 2. Zakona o lokalnoj i područnoj (regionalnoj) samoupravi, prema kojem protiv rješenja Vlade Republike Hrvatske o raspuštanju predsjednik raspuštenog predstavničkog tijela može podnjeti tužbu Visokom upravnom sudu Republike Hrvatske roku od 8 dana od objave rješenja. Ističe da je za predsjednika Općinskog vijeća Općine Č. izabran na 15. sjednici održanoj 29. studenoga 2022., a rješenje o izboru od 29. studenoga 2022. objavljeno je u »Službenog glasniku Općine Čeminac« broj 12/22, stoga smatra da je legitimiran za podnošenje tužbe. Nadalje navodi da je Vlada Republike Hrvatske osporavano rješenje donijela na temelju prijedloga o raspuštanju Općinskog vijeća Općine Č. koje je Ministarstvo pravosuđa i uprave podnijelo Vladi Republike Hrvatske sukladno članku 84. stavku 1. točki 8. Zakona o lokalnoj i područnoj (regionalnoj) samoupravi jer do 31. prosinca 2022. nije donesen proračun za iduću godinu, niti je donesena odluka o privremenom financiranju. Navodi da iako su i O.-b. županija i Ministarstvo pravosuđa i uprave pravovremeno obaviješteni da iza nedonošenja proračuna za 2023. ne stoji pogreška Općinskog vijeća Općine Č., već je krivica isključivo na općinskom načelniku Općine Č., niti jedno od navedenih tijela nije reagiralo već je Ministarstvo pravosuđa i uprave na temelju netočno i nepotpuno utvrđenog činjeničnog stanja Vladi Republike Hrvatske predložilo donošenje rješenja o raspuštanju Općinskog vijeća Općine Č.. Ističe da je općinski vijećnik M. P. dana 4. siječnja 2023. dostavio O.-b. županiji prijedlog za razrješenje općinskog načelnika Općine Č. D. R. jer su ispunjene pretpostavka iz članka 69. a Zakona o lokalnoj i područnoj (regionalnoj) samoupravi, a zahtjev je upućen i Ministarstvu pravosuđa i uprave. Ističe da je vijećnik P. i Županiju i Ministarstvo izvjestio da općinski načelnik nije predstavničkom tijelu predložio proračun u roku u kojem je moguće njegovo donošenje, odnosno općinski je načelnik prijedlog proračuna dostavio tek 28. prosinca 2022., o čemu da je obavijestio Županiju i Ministarstvo očitovanjem od 12. siječnja 2023. Kako ni Županija ni Ministarstvo nisu reagirali, to je 30. siječnja 2023. uputio e mail na adrese oba tijela s upitom o nadležnosti i je li nešto poduzeto ali odgovor nije dobio. Nadalje navodi da je nakon što je doneseno osporavano rješenje tuženika Vlade RH kontaktirao prijašnjeg predsjednika Općinskog vijeća Općine Č. M. K. koji mu je potvrdio da općinski načelnik ni do 15. studenoga 2022. a ni nakog toga nije dostavio prijedlog proračuna za 2023. godinu. Ističe da ni O.-b. županija i Ministarstvo pravosuđa i uprave unatoč višekratnim obavijestima nije poduzelo ništa kako bi utvrdilo sve činjenice u pogledu nedonošenja proračuna Općine Č. za 2023. godinu, već je postupljeno po obavijesti Županije i općinskog načelnika, a o zahtjevu općinskog vijećnika P. i dopisa tužitelja ni do danas nije odgovoreno. Smatra da su nadležna tijela bila dužna provesti postupak i utvrditi činjenice prije nego što je Ministarstvo Vladi podnjelo prijedlog za donošenje rješenja o raspuštanju Općinskog vijeća Općine Č., čime da su povrijeđena pravila postupka, pogrešno je primjenjeno materijalno pravo i nepotpuno je utvrđeno činjenično stanje. Predlaže poništiti osporavano rješenje.

4. Tuženik u odgovoru na tužbu navodi da se osporavano rješenje temelji na činjenici da je u Općini Č. općinski načelnik, suprotno navodima iz tužbe, izvršio svoju obvezu i predložio proračun Općine Č. za 2023. godinu, međutim Općinsko vijeće Općine Č. nije donijelo proračun, kao ni odluku o privremenom financiranju, čime su se ispunili uvjeti za raspuštanje Općinskog vijeća Općine Č. Tuženik ističe da navodi izneseni u tužbi ni na koji način ne dovode u pitanje zakonitost osporavanog rješenja s obzirom da je u konkretnom predmetu pravilno utvrđeno činjenično stanje, slijedom navedenog je izveden pravilan zaključak o ispravno i potpuno utvrđenom činjeničnom stanju, te je na osnovi toga pravilnom primjenom mjerodavnog propisa doneseno zakonito rješenje. Ističe da su jedinice lokalne i područne (regionalne) samouprave obvezne do kraja tekuće godine donijeti proračun za sljedeću godinu, odnosno odluku o privremenom financiranju. Ministarstvo pravosuđa i uprave kao tijelo državne uprave nadležno za lokalnu i područnu (regionalnu) samoupravu, uputilo je svim županijama dopis kojim je zatražena dostava podataka o donošenju proračuna za 2023., odnosno odluke o privremenom financiranju, za sve općine i gradove s područja svake županije. Povodom predmetnog traženja, Osječko-baranjska županija dostavila je podatke o donošenju proračuna za 2023., odnosno odluke o privremenom financiranju, za općine i gradove s područja te Županije. Iz dostavljenih podataka proizlazi da Općina Č. nije donijela proračun za 2023. godinu. Navedeno je da »na sjednici održanoj 31. prosinca 2022. nije bilo kvoruma«. Ujedno, u Ministarstvu pravosuđa i uprave zaprimljen je dopis općinskog načelnika Općine Č., klasa: 400-01/22-01/0007, urbroj: 2158-11-02-23-2, od 2. siječnja 2023. u kojem je navedeno da je za 31. prosinca 2022. sazvana 17. sjednica Općinskog vijeća koja se nije održala zbog nedostatka kvoruma (od ukupno 14 članova Općinskog vijeća Općine Č. pozivu na sjednicu se odazvalo 5 vijećnika). Na dnevnom redu 17. sjednice je bio Prijedlog proračuna za 2023. godinu, koji nije usvojen jer se sjednica nije održala. Tuženik navodi da tužitelj kao odlučnu činjenicu, na kojoj temelji svoju tužbu, ističe da općinski načelnik Općine Č. nije predložio proračun Općine Č. za 2023. godinu do 15. studenoga tekuće godine, odnosno do 15. studenoga 2022. Ističe da se u tužbi navodi da je tužitelj, kao predsjednik Općinskog vijeća Općine Č., 28. prosinca 2022. zaprimio Prijedlog proračuna za 2023. godinu. U odnosu na istaknuto, tuženik navodi mjerodavne zakonske odredbe: U članku 69. stavcima 2. i 3. Zakona propisano je da je općinski načelnik, gradonačelnik, odnosno župan, kao jedini ovlašteni predlagatelj, dužan utvrditi prijedlog proračuna i podnijeti ga predstavničkom tijelu na donošenje u roku utvrđenom posebnim zakonom, a proračun donosi predstavničko tijelo jedinice lokalne i područne (regionalne) samouprave u skladu s posebnim zakonom. Nadalje, člankom 69.a stavkom 1. Zakona propisano je da ako općinski načelnik, gradonačelnik, odnosno župan ne predloži proračun predstavničkom tijelu ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti općinskog načelnika, gradonačelnika, odnosno župana i njihovog zamjenika koji je izabran zajedno s njima. Člankom 84. stavkom 1. točkom 8. Zakona propisano je da će na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske raspustiti predstavničko tijelo ako u tekućoj godini ne donese proračun za sljedeću godinu niti odluku o privremenom financiranju te ako ne donese proračun do isteka roka privremenog financiranja, osim u slučaju iz članka 69.a stavka 1. toga Zakona. Tuženik zaključuje da iz navedenih zakonskih odredbi proizlazi da je u kontekstu primjene Zakona bitno da je općinski načelnik, gradonačelnik, odnosno župan, kao ovlašteni predlagatelj, utvrdio prijedlog proračuna te ga predložio na donošenje predstavničkom tijelu, a što je u konkretnom predmetu učinjeno. Naime, u dopisu općinskog načelnika Općine Č., klasa: 400-01/22-01/0007, urbroj: 2158-11-02-23-5 od 3. veljače 2023., navedeno je da je Prijedlog proračuna za 2023. godinu poslan poštom predsjedniku Općinskog vijeća Općine Č. 15. studenoga 2022., koji je predsjednik Općinskog vijeća Općine Č. zaprimio 17. studenoga 2022. Nadalje se navodi da je iz Poziva za 17. sjednicu Općinskog vijeća Općine Č., od 28. prosinca 2022., sazvanu za 31. prosinca 2022., vidljivo je da je kao 3. točka predloženog dnevnog reda utvrđeno donošenje Proračuna Općine Č. za 2023. godinu. Nastavno, u Izvatku iz Zapisnika s navedene sjednice, od 31. prosinca 2022., navedeno je da je utvrđena nazočnost 5 vijećnika od ukupno 14 vijećnika, a budući da na sjednici nije nazočan dovoljan broj vijećnika predsjednik je zaključio sjednicu. Dakle, iz cjelokupne dokumentacije priložene spisu predmeta jasno se može zaključiti da je općinski načelnik Općine Č. izvršio svoju obvezu i predložio proračun Općine Č. za 2023. godinu, ali Općinsko vijeće Općine Č. nije donijelo proračun za 2023. godinu, kao ni odluku o privremenom financiranju, čime su se ispunili uvjeti za raspuštanje Općinskog vijeća Općine Č. Slijedom navedenoga, Ministarstvo pravosuđa i uprave kao tijelo državne uprave nadležno za lokalnu i područnu (regionalnu) samoupravu je sukladno članku 84. stavku 1. točki 8. Zakona predložilo Vladi Republike Hrvatske raspuštanje Općinskog vijeća Općine Č. Zbog svega navedenog, a budući je činjenično stanje pravilno utvrđeno, tuženik navodi da je osporavano rješenje zakonito i doneseno pravilnom primjenom mjerodavnog propisa. Predlaže Visokom upravnom sudu Republike Hrvatske odbiti tužbeni zahtjev kao neosnovan u cijelosti. Potražuje trošak za sastav odgovora na tužbu u iznosu od 331,81 EUR/2.500,00 kn.

5. Tužitelju je dostavljen odgovor tuženika na tužbu na temelju članka 6. Zakona o upravnim sporovima (» Narodne novine«, 20/10., 143/12., 152/14., 29/17. i 110/21. – ZUS).

6. Tužbeni zahtjev nije osnovan.

7. Člankom 84. stavkom 1. točkom 8. Zakona, propisano je da će na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske raspustiti predstavničko tijelo ako u tekućoj godini ne donese proračun za sljedeću godinu niti odluku o privremenom financiranju te ako ne donese proračun do isteka roka privremenog financiranja, osim u slučaju iz članka 69.a stavka 1. toga Zakona.

8. Iz navedene zakonske odredbe proizlazi da su jedinice lokalne i područne (regionalne) samouprave obvezne do kraja tekuće godine donijeti proračun za sljedeću godinu, odnosno odluku o privremenom financiranju, pa je Ministarstvo pravosuđa i uprave kao tijelo državne uprave nadležno za lokalnu i područnu (regionalnu) samoupravu, uputilo svim županijama dopis kojim je zatražena dostava podataka o donošenju proračuna za 2023., odnosno odluke o privremenom financiranju, za sve općine i gradove s područja svake županije. Iz podataka spisa predmeta i odgovora tuženika proizlazi da je povodom predmetnog traženja, Osječko-baranjska županija dostavila podatke o donošenju proračuna za 2023., odnosno odluke o privremenom financiranju, za općine i gradove s područja te županije. Iz dostavljenih podataka proizlazi da Općina Č. nije donijela proračun za 2023. godinu. Navedeno je da »na sjednici održanoj 31. prosinca 2022. nije bilo kvoruma«. Ujedno je u Ministarstvu pravosuđa i uprave zaprimljen dopis općinskog načelnika Općine Č., od 2. siječnja 2023. u kojem je navedeno da je za 31. prosinca 2022. sazvana 17. sjednica Općinskog vijeća koja se nije održala zbog nedostatka kvoruma (od ukupno 14 članova Općinskog vijeća Općine Č. pozivu na sjednicu se odazvalo 5 vijećnika). Na dnevnom redu 17. sjednice je bio Prijedlog proračuna za 2023. godinu koji nije usvojen jer se sjednica nije održala.

9. Slijedom navedenog proizlazi, imajući na umu članak 69. Zakona kojeg citira tuženik u odgovoru na tužbu, te članak 84. stavak 1. točku 8. Zakona, da je u tom kontekstu primjene Zakona bitno da je općinski načelnik, gradonačelnik, odnosno župan, kao ovlašteni predlagatelj, utvrdio prijedlog proračuna te ga predložio na donošenje predstavničkom tijelu, a što je u konkretnom predmetu učinjeno. Naime, iz spisa predmeta kao i odgovora tuženika proizlazi da je u dopisu općinskog načelnika Općine Č., od 3. veljače 2023., navedeno da je Prijedlog proračuna za 2023. godinu poslan poštom predsjedniku Općinskog vijeća Općine Č. 15. studenoga 2022., koji je predsjednik Općinskog vijeća Općine Č. zaprimio 17. studenoga 2022. Nadalje, da je iz Poziva za 17. sjednicu Općinskog vijeća Općine Č., od 28. prosinca 2022., sazvanu za 31. prosinca 2022., vidljivo da je kao 3. točka predloženog dnevnog reda utvrđeno donošenje Proračuna Općine Č. za 2023. godinu. Nastavno, da je u Izvatku iz Zapisnika s navedene sjednice, od 31. prosinca 2022., navedeno da je utvrđena nazočnost 5 vijećnika od ukupno 14 vijećnika, a budući da na sjednici nije nazočan dovoljan broj vijećnika predsjednik je zaključio sjednicu. Dakle, tuženik pravilno navodi da se iz cjelokupne dokumentacije priložene spisu predmeta jasno može zaključiti da je općinski načelnik Općine Č. izvršio svoju obvezu i predložio proračun Općine Č. za 2023. godinu, ali Općinsko vijeće Općine Č. nije donijelo proračun za 2023. godinu, kao ni odluku o privremenom financiranju čime su se ispunili uvjeti za raspuštanje Općinskog vijeća Općine Č. Slijedom toga, Ministarstvo pravosuđa i uprave kao tijelo državne uprave nadležno za lokalnu i područnu (regionalnu) samoupravu je sukladno članku 84. stavku 1. točki 8. Zakona predložilo Vladi Republike Hrvatske raspuštanje Općinskog vijeća Općine Č. (dopis od 10. veljače 2023).

10. Imajući na umu sadržaj tužbe, odgovora tuženika na tužbu kao i podatke u spisu predmeta, ovaj Sud smatra da su u konkretnom slučaju raspravljena bitna pitanja odnosno ona koja su odlučna za donošenje rješenja tuženika, što tužitelj tužbenim navodima nije doveo u sumnju.

11. O trošku tuženika za sastav odgovora na tužbu odlučeno je sukladno članku 79. stavku 1. ZUS-a.

12. Stoga je, na temelju članka 57. stavka 1. i članka 79. stavka 4. i 6. ZUS-a, odlučeno kao u izreci presude (točka I. i točka II.).

13. Objava presude u »Narodnim novinama« temelji se na članku 85. stavku 5. Zakona o lokalnoj i područnoj (regionalnoj) samoupravi (točka III. izreke presude).

Poslovni broj: UsII-28/23-6

Zagreb, 15. ožujka 2023.

Predsjednica vijeća
 Mira Kovačić, v. r.